  Майя Бывальцева Ижкарысь вузкаронъя но шулдыръяськонъя «Столица» огъет сьӧрысь тэлез умоятон ужъёсты судлэн ӝегатэменыз дугдытӥзы. Со сярысь карлэн тӧроез Олег Бекмеметьев 2-тӥ инвожое «Комсомольская правда – Ижевск» радиолэн (107,6 ФМ, 12+) меӵак эфираз вераз. «Столица» ТРК вӧзын парк лэсьтон дугдытэмын. Та интыын писпуослэсь лыдзэс яке ӟечлыксэс воштӥсь котькыӵе ужъёсты нуыны судэн лэзьымтэ. Вераськон Вормонлы 40 ар ульча кузя быдэс нюлэс чур сярысь – Ленин нимо ульчаысен 9-тӥ Январь ульчаозь Олег Бекмеметьев, Ижкарлэн тӧроезУжпум куд-ог адямиослэн кар администрацилы пумит искен потэменызы герӟаськемын. Соос нюлэс возёсъя регламентэз, кудӥз та интыез кар нюлэсъёс пӧлы уг пырты, умойтэмен лыдъяны куро. Олег Бекмеметьев валэктӥз, куке карын улӥсьёс паркез кылдытон сярысь пумкылъян кутӥзы, та инты пумысен споръяськонъёс ӧй вал. Соин ик кылем арын лэсьтӥськонэз кутскизы. Но ёрос судлэн пуктэменыз вань ужъёсты дугдытӥзы. Табере судлэсь пумкылзэ возьмано. Муниципалитетлэсь ужзэ шонерен лыдъязы ке, ӵектос бордын ужез азьланьтозы. Нош суд та инты нюлэс луэ шуыса пумкыл кутӥз ке, «Столица» вузкаронни вӧзын рос-прос парк уз луы. «Кар нюлэс» инлыкен интыез йӧтылыны уг яра. Соин ик тэльын асфальтэн шобыртэм пыдын ветлон сюресъёс лэсьтыны, тыл кыскыны, пичи скульптураос пуктылыны уз луы. Тодэ вайытом, 2018-тӥ арын куара сётонын Устинов ёросысь вузкаронъя но шулдыръяськонъя «Столица» огъет сьӧрысь тэлез умоятон ӵектос вормисьёс пӧлы шедиз. Со понна 32 сюрс 653 адями куаразэ сётӥз. Интыез умоятон ужъёсты «Жильё и городская среда» йӧскалык ӵектос улсын кӧня ке люкетэз ортчытыны чакламын вал.  Тегъёс: Ижкар Удмуртия паркъёс умоятон ОлегБекмеметьев  